Lac
Lac (-actis, n.) est liquidum quod mammalia ab uberibus suis excernunt. Ante omnia ad fetus infantesve alendos est, quoad alia edere possint. Hunc solum cibum edunt usque ad ablactationem. Mammiferorum lac domesticorum in plerisque nationibus bibitur: praesertim bovinum, sed etiam caprinum, ovinum, porcinum, dromedarium, equinum, et alia. Lac quoque in alitione animalium adhibetur. Lac vaccinum bene notum est et parvulis saepe loco lactis matris datur. Hodie lac vaccinum ab hominibus saepissime bibitur, sed Romanis antiquis placebat potius pecudum. Nomadibus regionis Sarmatiae (e.g. Scythis, Sarmatis, Mongolis) equinum. Lac si aliquot dies conservatum est, naturam suam fluidam omittens concrescit, et in lac concretum sive coagulatum mutatur. Multi cibi ex lacte parantur, sicut butyrum, caseus, oxygala, iogurtum. Per iocum vel proverbium res rara lac gallinaceum esse dicitur.